钦定古今图书集成/方舆汇编/边裔典/第139卷 > 莫斯哥未亚
## 钦定古今图书集成/方舆汇编/边裔典/第139卷 > 莫斯哥未亚

《亚细亚》西北尽境有大国，曰“莫斯哥未亚”，东西万五
千里，南北八千里，中分十六道。有窝儿加河最大，支
河八十，皆为尾闾，以七十馀口入北高海。兵力甚强，
日事吞并。其地夜长昼短，冬至日止二时。气候极寒，
雪下坚凝，行旅驾车度雪中，马疾如飞。室宇多用火
温，行旅为严寒所侵，血脉皆冻，如蓦入温室，耳鼻辄
堕。每自外来者，先以水浸其躯，俟僵体渐甦，方可入
温室。八月至四月皆衣皮裘，多兽皮，如狐、貉、貂鼠之
属，一裘或至千金者。熊皮为卧褥，永绝虮虱，产皮处
用以充赋税。国多盗畜，猛犬噬之，昼置阱中，夜闻钟
声始放，人亟匿影闭户矣。今亦稍信天主真教。其王
常手持《十字》。俗最浇，凡贸易，须假托外邦商贾，方取
信。国人若言本土，则逆其诈。有大钟，摇非三十人不
能，惟国王即位及诞日鸣之。所造大铳，长三丈七尺，
用药二石，内容二人扫除。又有蜜林，其树悉为蜂房，
国人各界其树为恒产。